Reflektime mbi marrëdhënien Kubë – SHBA
Në Havana kanë pritshmëri të ndryshme ndërkohë që vazhdon ulja e tensioneve dhe e ndarjes ideologjike
Sekretari amerikan i Shtetit John Kerry do vizitojë Kubën në fund të kësaj jave dhe do të inaugurojë çeljen e ambasadës amerikane në Havanë, një tjetër hap ndërmjet të dy vendeve dikur armike gjatë luftës së ftohtë dhe që tashmë duken të vendosura për të kthyer një faqe të re diplomatike pas më shumë se pesë dekadash. Ambasada e Kubës në Uashington u hap muajin e kaluar. Kjo do të jetë vizita e parë e një Sekretari amerikan të Shtetit në Kubë pas 70 vjetësh. Vatikani luajti një rol kyç në afrimin e të dy vendeve dhe Papa Françesku pati dërguar një letër presidentëve Obama dhe Castro, duke bërë thirrje për një marrëdhënie më të afërt. Kreu i Konferencës së Peshkopëve Katolikë të Kubës, Monsinjor Jose Felix Perez, thotë se ulja e tensioneve do të ndihmojë për ribashkimin e familjeve të ndara. Ndërtesa 6-katëshe e ambasadës amerikane në Havanë mbylli papritur dyert në vitin 1961, kur Fidel Castro, vëllai i presidentit aktual, shtetëzoi pronat amerikane dy vjet pasi rrëzoi diktatorin Fulgencio Batista, i cili kishte mbështetjen amerikane. Ish-diplomati kuban Carlos Alzugaray shpreson se të dyja vendet do të kthejnë një faqe të re. Shtetet e Bashkuara i kanë kërkuar Kubës të përmirësojë situatën e saj me të drejtat e njeriut. Ndërkohë që Havana liroi 53 të burgosur politikë, vazhdon shtypja e disidentëve dhe të tjerë të burgosur politikë vazhdojnë të jenë në burg. Disidenti Elizardo Sanchez, i Komisionit Kombëtar kuban për të Drejtat e Njeriut dhe Ripajtimin, thotë se i mirëpret bisedimet, por se Havana nuk po ndërmerr reforma për të modernizuar vendin, lirinë e fjalës dhe të mediave. Monsinjor Perez thotë se shumë kubanë shpresojnë që përmirësimi i marrëdhënieve me Uashingtonit do të sjellin përmirësim ekonomik dhe një hapje më të madhe të jetës së tyre të përditshme. Arritje thelbësore ndërmjet Kubës dhe Shteteve të Bashkuara do të arrihen vetëm nëse lihen prapa 50 vite mosbesimi, dhe armiqësinë e ngjarjeve si zbarkimi amerikan në Gjirin e Derrave apo kriza e raketave kubane. Lëvizja për afrim e Presidentit demokrat Obama, ka hasur në rezistencë në Uashington, si dhe ndër disa kubano-amerikanë me influencë. Kritikët thonë se Kuba nuk duhet shpërblyer pa ndryshuar sistemin e saj një-partiak.